LPN ลุ้นกำไร 2Q โดดเด่น-พีคสุดใน Q3Presale Q2 ดีขึ้น คาดต่อเนื่องใน 2H58
บล.เอเซีย พลัส กรุ๊ป โฮลดิ้งส์ ระบุว่า ยอด Presale 2Q/58 ของ LPN ดีขึ้น คาดต่อเนื่องใน 2H58 ขณะที่มองกำไร 2Q โดดเด่น-พีคสุดใน Q3 ตามแผนการโอนฯ คอนโดฯ ใหม่ที่สร้างเสร็จอีก 2 โครงการ มูลค่า Backlog 5 พันล้านบาท
9 ก.ค. 2558

บล.เอเซีย พลัส กรุ๊ป โฮลดิ้งส์ ระบุในบทวิเคราะห์ (9 ก.ค.) ว่า ยอด Presales ของบริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN ในไตรมาส 2/58 อยู่ที่ 5,529 ล้านบาท เติบโตสูง 60% จากงวดไตรมาส 1/58 ที่ทำได้ 3,450 ล้านบาท จากแผนการเปิด 2 โครงการใหม่ฯ มูลค่ารวม 3,800 ล้านบาท คือ Lumpini Ville นครอินทร์ริเวอร์วิว มูลค่า 2,000 ล้านบาท ขายได้ 38% และ Lumpini CondoTown เทพารักษ์ ศรีนครินทร์ ขายได้ 52% จากมูลค่า 1,800 ล้านบาท
นอกจากนี้ยังมียอดขายจากโครงการคอนโดฯ ที่สร้างเสร็จพร้อม โอนได้อีก 1 พันล้านบาท ภาพรวมครึ่งปีแรกของปี 58 มียอด Presale 8,979 ล้านบาท คิดเป็นสัดส่วน 45% ของเป้าหมายบริษัทที่คาดไว้ 2 หมื่นล้านบาท ขณะที่ครึ่งปีหลังของปี 58 มีแผนจะเปิดโครงการคอนโดฯ เพิ่มอีก 8 แห่งมูลค่า 1.6 หมื่นล้านบาท (มี 4 โครงการ มูลค่า 9 พันล้านบาท ยังไม่ได้เปิดเผยข้อมูลเรื่องสถานที่ตั้ง) เทียบกับครึ่งปีแรกของปี 58 ที่เปิดไปเพียง 3 โครงการ มูลค่า 4.8 พันล้านบาท ด้าน Backlog ที่ระดับ 1.9 หมื่นล้านบาท คาดรองรับเป้ารายได้ปีนี้แล้วไม่ต่ำกว่า 90%
สำหรับผลประกอบการไตรมาส 2/58 จะเติบโตโดดเด่น เนื่องจากมีการโอนกรรมสิทธิ์โครงการคอนโดฯ ที่สร้างเสร็จใหม่ 2 แห่งเป็นตัวผลักดันสำคัญ คือ ลุมพินีเพลส ศรีนครินทร์ หัวหมาก (ขายได้หมด 100% จากมูลค่า 3 พันล้านบาท) เริ่มโอนตั้งแต่ เม.ย ที่ผ่านมาได้แล้วถึง 83% ตามด้วยโครงการลุมพินีพาร์ครัตนาธิเบศร์ งามวงศ์งาน (มูลค่า 4 พันล้านบาท ขายไป 98%) เพิ่งเริ่มโอนเดือน มิ.ย. และปัจจุบันโอนไปแล้ว 31% เมื่อรวมกับการระบายสต๊อกสินค้าคอนโดฯที่สร้างเสร็จพร้อมโอนทันทีอีก 1 พันล้านบาท คาดรายได้ขายอสังหาฯ อยู่ที่ 4.75 พันล้านบาท เติบโตสูง 133% จากไตรมาสก่อน ภายใต้สมมติฐาน Gross Margin อนุรักษ์นิยมใกล้เคียงงวดก่อนที่ 32% และสัดส่วน SG&amp;A/Sales คาดลดลงเหลือ 11% เพราะฐานรายได้สูงขึ้น ทำให้งวด 2Q58 ประเมินกำไรปกติไว้ที่ 824 ล้านบาท โดดเด่นจาก 292 ล้านบาทในไตรมาส 1/58 และ 367 ล้านบาทในไตรมาส 2/57
ทั้งนี้กำไรไตรมาส 2/58 ที่คาดโดดเด่นเหนือบริษัทอื่นในกลุ่มฯ และจะพีคต่อเนื่องในไตรมาส 3/58 ตามแผนการโอนฯ คอนโดฯ ใหม่ที่สร้างเสร็จอีก 2 โครงการ มูลค่า Backlog 5 พันล้านบาท อีกทั้งราคาหุ้นยังมี upside 19% จากมูลค่าพื้นฐานปี 2558 ที่ 19.86 บาท (อิง PER 10 เท่า) บวกกับคาดหมาย Div Yield เกือบ 6% จึงเป็นโอกาสในการเข้าสะสมหุ้น ยามราคาอ่อนตัวลงตามแรงกดดันของภาวะตลาดที่ผันผวน